ৱেস্তর্ন পেরিফেরেল এক্সপ্রেসৱেগী কুন্দলী-মানেসর সেক্সন অমসুং বালাবগর-মুজেসর মেত্রো লিঙ্ক হৌদোকপদা প্রধান মন্ত্রীনা পীখিবা ৱারোল

হরিয়ানাগী চীফ মিনিস্তর সাত্যদেব নারায়ন অরয়া জি, হরিয়ানাগী চীফ মিনিস্তর মনোহরলাল জি খাত্তর, ঐগী মন্ত্রীমন্দলগী মরুপ চৌধুরি বিরেন্দ্র সিংহ জি অমসুং রাও ইন্দ্রজিৎ সিংহ জি; রাজ্য সরকারগী মন্ত্রীশিং, মফম অসিদা মশিং য়াম্না তিল্লিবা ঐগী নুংশিরবা হরিয়ানাগী ইচিন-ইনাও অমসুং ইচল-ইচেশিং । হরিয়ানাগী চীফ মিনিস্তরনা হৌজিক হায়খি মদুদি ঐহাক্না নখোয় ময়ামগী মরক্তা কয়ারক লাকপগী খুদোংচাবা ফংলে; অমসুং হৌজিক অমুক ঐ অতেনবগী মতমগী মনুংদা অমুক হন্না নখোয়গা উনরে । মমাংদা ঐনা মফম অসিদা লাক্লম্বা অদুদা ঐনা চৌধুরি ছোতু রামগী অচৌবা মীতম অমা হাংদোকপগী খুদোংচাবা ফংখি। মসিগী মীতম অদু হরিয়ানাগী চাওথোকচনবগী খুদম অমনি । ঙসিদি হরিয়ানা অসি হিরম খুদিংদা চাওখৎনবগী অচৌবা খোঙথাং অমা পায়খৎলে । মরুপশিং, লৌশিংগী মঙাল খক নত্তনা থৌনা ফবগী ৱারি কয়া হরিয়ানাদা লৈরি । ঙরাং ফুত ১৮০০০ ৱাংবা মফমদা শোক্নখিবা লাদাক্কী রেজাঙলা পাস ৱারগী ৫৬সুবা থৌরম পাংথোকখ্রে । লানফম অদুদা পারম বির চক্র মনা ফংলবা হরিয়ানাগী মেজর সাইতান সিংহনা থৌনা ফনা লান থেংনখি । থৱায় কৎখ্রবা অথৌবা কয়া হরিয়ানাদগী য়াওরি । হরিয়ানা অসি থৌনা ফবা, খাংবা কনবা অমসুং লৌশিংগী মফম অমনি হায়বসি মখোয়না উৎলি । রেজাং লা পোস্তা লৈখিদ্রবা থৌনা ফরবা লৈবাক অসিগী লান্মীশিংদা ঐনা ইকায়খুম্নবা উৎচরি । মরুপশিং, ঙসি অসি হরিয়ানাগী ওইনা য়াম্না মরুওইবা নুমিৎ অমনি । ঐনা লৈবাক্কী মীয়ামদা কুন্দলি-মনেশ্বর-পালৱাল এক্সপ্রেসৱে কৎথোকপগী খুদোংচাবা ফংলে । অহানবা ফেজ চহি অনিগী মমাংদা লোইশিনখ্রে । কিলোমিতর ৮৩ শাংবা অনিসুবা ফেজগী কুন্দলিদগী মনেশ্বরগী লম্বী অসি ঙসি হৌদোক্লে । মসিগী লোয়ননা কিলোমিতর ১৩৫ শাংবা এক্সপ্রেসৱে অসি হৌজিক শীজিন্নবা য়ারে । মসিগা লোয়ননা, লুপা ক্রোর ৫০০ চংনা শেমগৎপা বাল্লাবগর-মুজেসার মেত্রো লিঙ্ক থবক হৌরে । মসিগী প্রোজেক অনি অসিনা লমদম অসিদা চৎথোক-চৎশিনগী লমদা অওনবা অমা পুরক্লগনি অমসুং লমদম অসিগী নহারোলশিং শ্রী ভিশ্বকর্মা কাউশাল য়ুনিভর্সিতিগী কান্নবা ফংলগনি । মরুপশিং, ঙসিগী থৌদোক অসিনা থৌদোক অনি চাংদম্নহল্লি । থৌদোক অমদি হৌজিক্কী মতম অসিদা ঐখোয়না ৱারেপ অমগা লোয়ননা করিগুম্বা খর পাংথোক্নবা হায়খিবা অমসুং মদু পাংথোকপা ঙম্বা অদুনি । মসিগী থৌদোক অসি ভারতিয়া জনতা পার্তিগী সরকারশিংনা থবক তৌবগী চৎনবগী অমসুং মওং অসিনি । অনিসুবা থৌদোক অসিনা মমাংগী সরকারশিংগী থবক তৌবগী চৎনবগী অমসুং মওং অসিনি অমসুং মসিনা ঐখোয় নিংশিংদুনা লৈহল্লি । চহি ৮-৯গী মমাংদা নখোয়না এক্সপ্রেসৱে শীজিন্নবা ফংলম্লগদবনি । অদুবু, মদু ওইখিদে । মমাংগী সরকারগী থবক তৌবগী চৎনবগী অদুনা মরম ওইদুনা এক্সপ্রেসৱেগী থবকশিং চহি ১২ হেন্না চংখি । মরুপশিং, হায়রিবা এক্সপ্রেসৱেশিং অদু কম্মনৱেল্থ গেমস মনুংদা লোইশিনগদবনি । অদুবু কম্মনৱেল্থ গেমস পাংথোকখ্রবসু এক্সপ্রেসৱে অসিগী মরাইবক হান্নগী ফিবমদা লৈখি । প্রগাতিগী মীফমশিংদা ঐনা প্রোজেকশিং অমুক হন্না য়েংশিনবা হৌরকপা মতম অদু ঐ নিংশিংলি অমসুং অশোইবা কয়া উবা ফংখি । কেন্দ্র সরকারনা লেপ্তনা য়েংশিনবা অমসুং হরিয়ানাদা বি জে পি সরকার লাকপদগী থবক য়াংশিনবদগী ঙসিগী মহৈ অসি ফংলিবনি । চহি কয়া ঙাইরকপা অদু লোইরে । মরুপশিং, খন্দুনা য়েংউ, থবক লেপ্পা অসিনা হরিয়ানা অমসুং দিল্লি এন সি আরগী মীয়ামদা খুদোংচাদবা কয়া য়াম্না থোকহনবগে হায়বদু । মমাংগী সরকারশিংনা তৌরম্লিবা থবকশিং অসি মতৌ করম্না মীয়ামগী শেন মাংহনবগে অমসুং মীয়ামদা কয়া য়াম্না নমথাক তৌবগে হায়বদু নৈনবা য়াগনি । মসিগী প্রোজেক অসি হৌরকপা মতমদা চংগদবা শেনফম অসি লুপা ক্রোর ১২০০নি । চহি কয়া অসিগী মতুংদা চংগদবা শেনফম অসি শরুক অহুমদা হেনগৎলে । করিগুমবা মসিগী পেরিফিরেল এক্সপ্রেসৱে অসি মতম চানা লোইশিল্লম্লবদি ,দিল্লিগী ত্রফিক্কী ফিবম অসি হোংলম্লগনি । মসিগী এক্সপ্রেসৱে অসি লোইশিনবদগী অতোপ্পা রাজ্যশিংগী লাকপা অচৌবা গারিশিং দিল্লি ফাউরগা চৎলরোই । দিল্লিগী ত্রাফিক শোকহন্দনা দিল্লি চংদনা মপানদা কোইরগা চৎলগনি । মসিগী এক্সপ্রেসৱে অসি লাকপদগী দিল্লিদা গারি চংলকপা হন্থরগনি । মরুপশিং, মসিগী এক্সপ্রেসৱে অসিনা দিল্লি অমসুং মসিগী অকোয়বদা পোলুসন হন্থহনবদা মরুওইবা থৌদাং লৌগনি । মসিগী এক্সপ্রেসৱে অসিনা ইকনোমি অমসুং ইনভাইরোনমেন্ত ফগৎহনবতা নত্তনা হিংবদা লাইহনগনি অমসুং চৎথোক-চৎশিন নুংঙাইহনগনি । মসিগী এক্সপ্রেসৱে অসিগীদমক ঐনা হরিয়ানা অমসুং দিল্লি এন সি আরগী মীয়াম থাগৎলি । দিল্লিগী অকোয়বদা কিলোমিতর ২৭০ শাংবা এক্সপ্রেসৱেগী নেতৱার্ক অমা শেমগৎলে । মরুপশিং, ঙসি মুজেসার অসি মেত্রো রেলনা বাল্লাবগরগা শম্নহল্লে । হৌজিক বল্লাবগর অসি মেত্রো মেপতা য়াওরে । মসিনা মীয়াম দিল্লদা চৎপদা মতেং পাংবা খক নত্তনা মখোয়গী শেন অমসুং মতম মাংহল্লরোই । মরুপশিং, লম্বী-থোং অসি দরকার ওইবা খক নত্তনা মসি লৈবাক অসিগী চাউখৎপা, সেকুরিতি অমসুং শক্তিগী মেদিয়ম অমনি হায়না ঐখোয়না সরকারনা খল্লি । ২১সুবা চহিচাগী দরকার ওইবশিং ফংবা ঙম্নবা লম্বী, রেলৱেজ, ঈশিং লম্বী, হায়ৱেজ অমসুং আই-ৱেজ শেমগৎনবা ঐখোয়না কন্না হোৎনরি । হৌজিক লৈবাক অসিগী মফম কয়াদা মমাংদা অমুক্তা ওইখিদ্রিবা চাংদা রেলৱে কোরিদোরশি অমসুং হায়ৱেজ কোরিদোরশিং শেমগৎলি । লৈবাক অসিগী সহর কয়াদা ইন্তেগ্রেতেদ ত্রাফিক মেনেজমেন্ত সিস্তেম য়াম্না য়াংনা পায়খৎলি । মীয়ামদা চৎপগী মতম হন্থনবা, লম্বী চিনবা হন্থনবা অমসুং উদোকশিংনা অহোংবা মমলদা পোৎ পুথোক পুশিনগী খুদোংচাবা ফংনবা ঐখোয়না থবক পায়খৎলি । মসিগা লোয়ননা অকোয়বগী ফিবম ঙাক্নবা থবক পায়খৎলি । মসিগীদমক পোলুসন হন্থগদবা অনৌবা মতমগী ত্রান্সপোর্ত শেমগৎনবা থবক পায়খৎলি । মসিগীদমক ইলেকত্রিক রেল পাকথোক-চাউথোকহনবা অমসুং ইলেকত্রিক কার শীজিন্নবা হেনগৎহন্নবা থবক পায়খৎলি । মরুপশিং, লৈবাক অসিদা অনৌবা ইনফ্রাস্ত্রকচর শেমগৎনবা ঐখোয়না মীৎয়েং থম্লি । হৌখিবা চহি মরি অসিদা সরকার অসিনা লুপা ক্রোর লাখ ৩ চংনা কিলোমিতর ৩৩০০০ শাংবা হায়ৱেজশিং শেমগৎলে । মমাংগী সরকারগী চহি ৭.৫গী মতমদা শেমগৎলম্বা হায়ৱেজগা চাংদম্নবদা ঐখোয়গী চহি ৪গী মতম অসিদা শেমগৎপা হায়ৱেজশিংনা শাংবা হেল্লে । মরুপশিং, মীয়াম, শিন্মীশিং, ওফিসশিং অমসুং ফাইলশিংদি চপ মান্নৈ অদুবু ঐখোয়না চপ য়ুংনা লেপ্লবদি পান্দম খুদিংমক ফংবা ঙমগনি । মসিগী মরম অসিননি ২০১৪গী মমাংদা নোংমদা কিলোমিতর ১২গী চাংদা হায়ৱেশিং শেমগৎলম্লিবা । ঙসিদা নোংমদা কিলোমিতর ২৭গী চাংদা শেমগৎলে । মসিগী খোঙজেল অসিদা ভারতমালা প্রোজেক্কী মখাদা কিলোমিতর ৩৫০০০গী হায়ৱেশিং শেমগৎপগী থবক চৎথরি । হায়ৱে শেমগৎপগী থবক য়াংনা পায়খৎপতা নত্তনা রেলৱেজ শেমগৎপগী থবকসু য়াম্না কন্না চৎথরি । মমাংদা রেল লম্বী লৈরমদবা মফমশিংদা রেল লম্বী শেমগৎপগী থবক পায়খৎলি ; দরকার লৈবা মফম খুদিংমক্তা রেল লম্বী শেমগৎনবা থবক পায়খৎলি । মরুপশিং, ঐখোয়গী সরকার অসিনা মতম চুপ্পদা লৈবাক্কী দরকার ওইবশিং অমসুং মীয়ামগী অনিংবা অমসুং অপাম্বশিং থুংহন্নবা খন্নরি । মসিগীদমক ত্রেনশিংগী খোঙজেল হেনগৎহল্লে অমসুং স্তেসনশিং মতমগা চুনবা মওংদা শেমগৎলে । হৌজিক্কী ত্রেকশিংদা অনৌবা ইনজিন য়াওদবা ত্রেনশিং চেনবা উবা ফংলগনি । মসিগী ত্রেন অসিনা মেক ইন ইন্দিয়াগী থবকশিং ফগৎহল্লে । মরুপশিং, লৈবাক অসিগী হুমেন রিছোস অমসুং ঈশিংগী লনশিং য়ারিবমখৈ শীজিন্ননবা সরকারনা থবক পায়খৎলি । লৈবাক অসিদা ঈশিং লম্বী ১০০ হেন্না শেমগৎলে । নুমিৎ খরনিগী মমাংদা , লৈবাক অসিগী অহানবা কার্গো তুরেলগী লম্বী ফাউদুনা বনরাসি য়ৌরকখ্রে । হৌজিক বনরস-হালদিয়া ঈশিং লম্বী ফাউদুনা জহাসশিংনা পোৎ পুবা হৌরে । য়ু পি অসি হৌজিক ইমা গঙ্গাগী খুৎথাদা অৱাং-নোংপোক্কী রাজ্যশিং শম্নবা হৌরে । লৈবাক অসিদা অহোংবা মমলদা নোংথক্কী লম্বীদা চৎপা ঙম্নবা উরান স্কিম পায়খৎলি । মফম অসিগী হিসারদা উরান স্কিমগী মখাদা এয়রপোর্ত অমা শেমগৎলে । মরুপশিং, সরকারগী থৌশিলশিং অসিনা মরম ওইদুনা , হৌজিক মীচম মীয়াম্না ফ্লাইত তোংদুনা চৎপা ফংলে । মরুপশিং, দিজিতেল ইন্দিয়া মিসনগী মখাদা পন্জয়াতশিংগা ব্রোদবেন্দ শম্নবগী থবক য়াংনা পায়খৎলি । মমাংগী সরকারনা পন্জয়াত ৫৯ খক ব্রোদবেন্দ শম্বগী থবক পায়খৎলমখি । অদুবু চহি মরি অসিদা ঐখোয়গী সরকারনা পন্জায়ত লাখ ১ হেন্না ও এফ সি নেতৱার্ক্ক শম্নহল্লে । অতোপ্পা খুৎতা শুপ্নগী ৫৯ খক লৈরে অদুদা অমদনা লাখ ১ হেন্না লৈরি । মরুপশিং, লম্বী-থোং ফগৎলকপা অসিনা অনৌবা থবক ফংবগী খুদোংচাবা কয়া পীরে । মসিনা হায়ৱে শেমগৎপা, মেত্রো , রেল, ঈশিং লম্বী, মেনুফেকচরিং অমসুং ত্রান্সপোর্তকী থবকশিং ফগৎহল্লে । হরিয়ানা সরকারনা নহারোলশিংদা অনৌবা থবক ফংবগী খুদোংচাবা পীবতা নত্তনা থবক ফংনবা মখোয় শেম-শাবগী থবকশিংদসু মীৎয়েং থম্লি । শ্রী বিশ্বকর্মা কাউসাল য়ুনিভর্সিতি শানবা উরেপ-উয়ুং তম্লিবা অসি মসিগী শরুক অমনি ।য়ুনিভর্সিতি অসিনা হরিয়ানাগী নহারোলশিংনা মখোয় মশাগী ললোন-ইতিক্কী থবক হৌবা ঙম্নবা স্কিল ত্রেনিং পীগনি । ভাগবান বিশ্বকর্মাগী থৌজালদগী মসিগী য়ুনিভর্সিতি অসিনা মহৈরোইশিংগী তুংগী পুন্সিদা অফবা পুরক্কনি হায়না ঐনা থাজবা থম্লি । মরুপশিং, ঙসিদি হরিয়ানা অসি মপান্দা পোৎ থাদোকপদা মাংজিল রাজ্য অমা ওইরে । মসিদা অপীকপা উদোক ২২০০০ অমসুং এম এস এম ইশিংনা অচৌবা থৌদাং লৌরি । মসিগী কৌসাল য়ুনিভর্সিতি অসিনা লমদম অসিদা এম এস এম ই মপাঙ্গল কনখৎহনগনি । মসিগী য়ুনিভর্সিতি অসিদগী থোকখিবা মহৈরোইশিংনা জিরো দিফেক জিরো ইফেকগী ৱাখল্লোন্দা পোৎশিং পুথোক্কনি অমসুং মেক ইন ইন্দিয়াগী পান্দম মপুং ফাহনগনি। মরুপশিং, এম এস এম ই সেক্তর চাউখৎনবা হন্দক মরুওইবা ৱারেপ ১২ লৌখিবা অদু নখোয় খঙলমগনি । হৌজিক হরিয়ানাগী ঐগী অপীকপা ললোনবশিংনা জি এস তিগী লোয়ননা শুপ্নগী মিনিত ৫৯গী মনুংদা লুপা ক্রোর ১গী লোন লৌবা য়ারগনি । পোৎথোক পুথোকপা হেনগৎহন্নবা ৱারেপ লৌবতা নত্তনা য়োনফম হেনগৎহন্নবা থবক কয়া পায়খৎলে । মরুপশিং, লৈবাক অসিগী ওন্ত্রেপ্রেনিউয়রশিং য়োকখৎপা অমসুং মখোয়দা থৌনা হাপ্পা সরকার অসিনা পাম্মি । মখোয়না পুথোকপা ৱাখল্লোনশিং অদু শেল্লেপ লৈতবদগী অরেম্বদা মাংহন্দনবা চেকশিন্না শেন্নরি । মসিগী ৱাখল্লোন অসি মাংদা থম্লগা স্তেদন্দ –অপ ইন্দিয়া অমসুং স্তার্দ-অপ ইন্দিয়া অসি থবক ওইনা পায়খৎলে । মসিনা মরম ওইদুনা, মুদ্রা য়োজনাগী মখাদা লৈবাক অসিগী নহারোলশিংদা বেঙ্ক গরেন্তি য়াওদনা লুপা ক্রোর লাখ ৬.৭গী শেনফম লোন ওইনা পীখ্রে । য়াম্না মরুওইবা অমনা, মুদ্রা য়োজনাগী মখাদা লোন পীরিবা অসিগী চাদা ৭০ নুপীশিংনি । মসিগী স্কিম অসি নুপীশিং মশানা মশাবু থবক পীজনবগী অচৌবা মেদিয়ম অমা ওইরে অমসুং মসিনা হরিয়ানাগী ঐগী ইচানুপীশিং অমসুং ইচলশিং কান্নবা ফংহল্লে । মরুপশিং, নুপীশিংগী পুন্সি হিংবদা লাইহন্নবা ঐখোয়গী সরকারনা চোকথবা নাইদনা হোৎনরি । শ্বাছ ভারত মিসনগী মখাদা তোইলেত ক্রোর ৯ হেন্না শারে, উজৱালা য়োজনাগী মখাদা গ্যাস কন্নেক্সন ক্রোর ৬ হেন্না পীরে , থবক অনি অসিনা নুপীশিং হিংবদা নুংঙাইহল্লে । মসিগী পান্দম অসি ফংনবা হরিয়ানা সরকারনা কেন্দ্র সরকারগা মপুং ফানা থবক তৌমিন্নরি । বেতি বচাউ বেতি বরাও কেম্পেন অমসুং খেল্লো ইন্দিয়া মাইপাকপা অসি মসিগী খুদম্নি । হরিয়ানাগী নুপীমচাশিং অমসুং নুপামচাশিংনা মেদল মশিং য়াম্না ফংলি । কম্মনৱেল্থ গেমস নৎত্রগা এসিয়াদ গেমস ওইগেরা হরিয়ানাগী শানরোইশিংনা মাইপাকপা পুরকপা অদু মালেম শীনবা থুংনা খঙলি । মরুপশিং, কেন্দ্র অমসুং রাজ্যশিংগী বি জে পী সরকারশিংনা; হরিয়ানা নৎত্রগা রাজাস্থান, এম পি নৎত্রগা ছতিসগর, উত্তর প্রদেস নৎত্রগা অৱাং-নোংপোক ওইরগেরা সবকা সাথ সবকা বিকাস হায়বা লাইৱা অসিদা থবক তৌরি । মসিগী ফল ঙসিদি ফজনা উবা ফংলে । পায়খৎলিবা থবকশিং অসিদা হরিয়ানাগী মীয়াম্না মতেং পাংবা অসিদা ঐ হরাওই । ঐনা ময়াম পুম্নমক অমুক্কা হন্না থাগৎচরি ।